Z A P I S N I K
19. sjednice Vijeća Mjesnog odbora Cvjetni trg
održane 18. prosinca 2022. u prostorijama Mjesnog odbora „Kralj Petar Svačić“, Preradovićeva ulica 29, s početkom u 18:00 sati


Nazočni članovi Vijeća Mjesnog odbora Cvjetni trg : Dragan Hrnjak, Nela Jantol, Milena Bekić Milinović i Nebojša Gavrilov.

Nenazočni članovi Vijeća Mjesnog odbora Cvjetni trg: Matea Vučić

Predsjednica Vijeća Mjesnog odbora Cvjetni trg pozdravlja nazočne i konstatira da su na sjednici nazočna 4 člana Vijeća, čime su stečeni uvjeti za raspravu i pravovaljano odlučivanje.
Prije utvrđivanja dnevnog reda, predsjednica otvara raspravu o zapisniku 18. sjednice Vijeća Mjesnog odbora Cvjetni trg. Vijeće prihvaća jednoglasno i bez primjedbi zapisnik 18. sjednice Vijeća.

Vijeće Mjesnog odbora Cvjetni trg, nakon kratke rasprave, jednoglasno donosi dnevni red:


DNEVNI RED

1. Analiza rada Vijeća Mjesnog odbora Cvjetni trg u 2022. i prioritetne aktivnosti u 2023.
2. Pitanja i prijedlozi


Ad 1) Analiza rada Vijeća Mjesnog odbora Cvjetni trg u 2022. i prioritetne aktivnosti u 2023.

Nazočni članovi Vijeća su razočarani činjenicom da niti jedan prijedlog prioriteta Plana komunalnih aktivnosti Mjesnog odbora Cvjetni trg nije realiziran ove godine, već su svi prebačeni za narednu godinu (drvored u Berislavićevoj, nova česma na Cvjetnom trgu, klupa u Gajevoj ulici…), tim više što smo na koordinaciji s Vijećem Gradske četvrti Donji grad održanoj u lipnju 2022. dobili obavijest da će do kraja godine biti izvedene sve aktivnosti iz Plana komunalnih aktivnosti za 2022.

U nekim ulicama na području našeg Mjesnog odbora vidljivi su značajni pomaci, kao npr. u Prolazu sestara Baković koji zahvaljujući velikom angažmanu naših članova Vijeća sada izgleda daleko ljepše i urednije. Jedini veći problem koji valja riješiti u Prolazu sestara Baković je nepropisno parkiranje koje bi se trebalo riješiti postavljanjem stalaka za bicikle i stupića. 

Jednako tako ostaje neriješeno pitanje „ekstenzija“ na kioscima za cvijeće na Cvjetnom trgu, gdje su svojevremeno uz suglasnost Grada postavljeni produžeci na postojeće tende, a koje unatoč brojnim dopisima poslanih komunalnom redarstvu i Zavodu za zaštitu spomenika i prirode nismo uspjeli ukloniti. Predlažemo da se pričeka 2023., tj. da sadašnjim zakupcima istekne ugovor, kada bi se to pitanje moglo riješiti prije produljenja ugovora s postojećim ili potpisivanja ugovora s novim zakupcima.

Nebojša Gavrilov predlaže ocrtavanje šahovske ploče na nekom od trgova na području našeg Mjesnog odbora ili parkova na području jednog od susjednih mjesnih odbora gdje bi se u suradnji s Hrvatskim šahovskim savezom moglo organizirati igranje šaha na otvorenom.

Premda je novim sustavom prikupljanja otpada riješeno pitanje neuglednih i prljavih kanti za otpad, građani su i nadalje nezadovoljni učestalošću odvoza smeća.


ZAKLJUČAK

o analizi rada Vijeća Mjesnog odbora Cvjetni trg u 2022. i prioritetne aktivnosti u 2023.

1.	Vijeće Mjesnog odbora Cvjetni trg smatra da su glavni problemi koje je potrebno riješiti u 2023. sljedeći :
- problem prometa u Teslinoj ulici koja je samo nominalno rezervirana za pješake,
- pitanje parkirnih mjesta u Preradovićevoj ulici,
- divlje parkiranje u Prolazu sestara Baković,
- kiosci za cvijeće na Cvjetnom trgu

2.	Ovaj se zaključak dostavlja Vijeću Gradske četvrti Donji grad na daljnje postupanje.


Ad 2) Pitanja i prijedlozi

Milena Bekić Milinović predlaže da se sastavi popis zgrada teško oštećenih u potresu na kojima do današnjeg dana nije bilo nikakvih, niti najnužnijih, sanacijskih zahvata zbog čega su izuzetno opasne za prolaznike, te isti pošalje JVP Grada Zagreba i komunalnom redarstvu. 

Članovi Vijeća također postavljaju pitanje kada će biti donesen i objavljen Pravilnik o dopuštenim terminima dostave u centru grada.


Sjednica je završila u 20h.


Zapisnik sastavila: Milena Bekić Milinović


KLASA: 024-08/22-003/2532
URBROJ: 251-13-11-1/008-22-2

Zagreb, 18. prosinca 2022.


Predsjednica
Vijeća Mjesnog odbora

